LV Eiropas Savienības Oficiālais Vēstnesis C 304/15

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 304/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“NOSTRANO VALTROMPIA”

EK Nr.: IT-PDO-0005-0823-22.09.2010

AĢIN ( ) ACVN ( X )

1. Nosaukums:

“Nostrano Valtrompia”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.3. grupa: Siers

3.2. Produkta apraksts, uz kuru attiecas nosaukums (1):

Ar ACVN “Nostrano Valtrompia” apzīmētais produkts ir pustrekns siers ar ļoti cietu masu; siera gatavošanas sezona ilgst visu gadu, sieru gatavo no svaigpiena, pievienojot safrānu. Produktu piedāvājot tirdzniecībā, tam raksturīgas šādas īpašības: pēc formas siers ir cilindrisks ar gandrīz taisniem sāniem, cilindra diametrs 30–45 cm, tā augstums mainīgs – no 8 līdz 12 cm; ritulis sver no 8 līdz 18 kg; miza cieta, tās krāsa dažāda – no dzeltenbrūnas līdz sarkanīgai; siera masa cieta, taču ne pārāk graudaina, tajā var būt acojums, acis vidējas vai mazas, vienmērīgi izvietotas pa visu masu; siers gan pēc garšas, gan aromāta piesātināts un stiprs; ja tas nogatavināts īsāku laiku, tā garšā nav jūtams skābenums, taču ilgstošāk nogatavinātam sieram ir vāji izteikta asuma garša; siera masas krāsa salmu dzeltena, bet var kļūt dzeltenzaļa. Tauku saturs sierā (dabīgā stāvoklī) no 18 līdz 28 %, bet sausnā – no 27,5 līdz 42 %; mitruma saturs sierā (dabīgā stāvoklī) ir 36 %; minimālais nogatavināšanas ilgums ir 12 mēneši.

3.3. Izejvielas (tikai pārstrādātiem produktiem):

Pienu iegūst ražošanas apgabalā no Brūnās šķirnes govīm, kas 90 % apmērā ierakstītas Itālijas valsts ciltsgrāmatā. Atlikušie 10 % govju var būt izaudzētas no citām šķirnēm vai šķirņu krustojumiem. Paredzētais pievienojamā safrāna daudzums ir 0,05–0,2g/100 kg piena.

3.4. Dzīvnieku barība (tikai dzīvnieku izcelsmes produktiem):

Vismaz 75 % kopējās barības devas sausnas veido zāle vai dažādu veidu zālaugu siens, bet labības, pākšaugu un to pārstrādes blakusproduktu koncentrāti, ganību sāls un minerālvielu un vitamīnu kompleksā barība, tostarp barības piedevas, nedrīkst pārsniegt 25 % no barības devas sausnas.

Dzīvniekiem jāizēdina zāle un/vai dažādu veidu zālaugu pļavu siens, kurā ietilpst tādi dabisko pļavu augi kā Dactylis glomerata (kamolzāle), Festuca ovina (aitu auzene), Poa annua (maura skarene), Phleum pratense (timotiņš) un Trifolium montanum (kalnu āboliņš), kas auguši 4. punktā noteiktajā apgabalā, tādā daudzumā, lai veidotu vismaz 50 % no dienas kopējās barības devas sausnas.

Laikposmā no jūnija līdz septembrim govis laiž alpīnajās pļavās vai ganībās vismaz 60 dienas atbilstoši laikapstākļiem. Govīm nedrīkst izēdināt kukurūzas skābbarību.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Piena ražošanai, piena pārstrādes posmiem, siera nogatavināšanai, rituļu apkasīšanai un apziešanai ar eļļu jānorisinās noteiktajā ģeogrāfiskajā apgabalā, ievērojot tradicionālu produktu gatavošanas laiku un metodes.

3.6. Īpaši noteikumi griešanai, rīvēšanai, iepakošanai, u. c.:

“Nostrano Valtrompia” siers tiek pārdots veselos rituļos un/vai sagrieztā veidā. Sieru var sagriezt dažāda svara gabaliņos, taču tiem jābūt tādiem, kas ietver daļu rituļa sānu, lai varētu noteikt siera izcelsmi. Siera gabaliņi var būt gan vakuumiepakojumā, gan arī modificētas atmosfēras iepakojumā.

3.7. Īpaši noteikumi marķēšanai:

Ar ACVN “Nostrano Valtrompia” apzīmēto sieru piedāvā tirdzniecībā veselos rituļos un/vai sagrieztu gabaliņos, kuriem piestiprināts identifikācijas logotips ar uzrakstu “Nostrano Valtrompia”, kas atkārtojas vairākkārt, un reģistrācijas numurs, kas iespiests uz rituļa sāniem. Uz vienas no cilindriskā rituļa pusēm var piestiprināt papīra disku, uz kura norāda identifikācijas logotipu ar uzrakstu “Nostrano Valtrompia DOP.” (ACVN “Nostrano Valtrompia”), kam blakus ir ES logotips.

4. Precīza ģeogrāfiskā apgabala definīcija:

Ar ACVN “Nostrano Valtrompia” apzīmētā siera ražošanu un nogatavināšanu veic šādu Brešas (Brescia) provinces Trompijas ielejā (Valle Trompia) ietilpstošo pašvaldību teritorijā: Bovegno, Bovezzo, Brione, Caino, Collio, Concesio, Irma, Gardone Val Trompia, Lodrino, Lumezzane, Marcheno, Marmentino, Nave, Pezzaze, Polaveno, Sarezzo, Tavernole sul Mella un Villa Carcina, kā arī Gussago pašvaldības kalnu apgabalā, kurā ietilpst Quarone un Civine kalnu apriņķis.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Ar ACVN “Nostrano Valtrompia” apzīmēto sieru ražo ģeogrāfiskā vidē, kurai raksturīgas stāvas nogāzes, šauras pļavas ieleju lejasdaļās un kraujas kalnu ganības, kur aug tādi dabisko pļavu savvaļas augi kā Dactylis glomerata (kamolzāle), Festuca ovina (aitu auzene), Poa annua (maura skarene), Phleum pratense (timotiņš), Trifolium montanum (kalnu āboliņš) utt. Šo sugu zālaugi, ko dzīvnieki – galvenokārt Brūnās šķirnes govis – vasarā, uzturoties alpīnajās ganībās, ēd svaigus, bet gada pārējā laikā – siena veidā, veicina šim pienam raksturīgo organoleptisko īpašību veidošanos, jo šajos augos ietilpstošās aromātiskās vielas tieši pāriet pienā. Šo pašu ģeogrāfisko faktoru dēļ saglabājusies ražošanas struktūra, kas lielākoties veidota no maziem individuāliem uzņēmumiem, kuros iegūst pienu, pārstrādā to sierā, ko turpat arī nogatavina. Tādējādi Trompijas ielejā (Valle Trompia) joprojām dzīvo un strādā tradicionālie lopkopji, kas vienlaikus ir arī siernieki un siera nogatavinātāji; tā ir garantija, ka šai nozarei, kurā ražošanas posmi ir vienkopus, saglabājas spēcīga identitāte ar stiprām saknēm. Ģimenes tipa ražošanas organizācija, piemēram, spēja pašiem izgatavot amata rīkus siera meistara vajadzībām vai siera rituļu mizas ieziešanai ar eļļu, nodrošina tradicionālās lauksaimnieciskās prakses daudzveidības saglabāšanos Trompijas ielejā un, visbeidzot, zināšanu pārmantošanu mutvārdu ceļā.

5.2. Produkta specifika:

Ar ACVN “Nostrano Valtrompia” apzīmētajam sieram raksturīgs samazināts mitruma un tauku saturs, kas veicina cietas, bet ne graudainas konsistences veidošanos. Raksturīga īpašība ir arī tā, ka siera garšā nav jūtams skābums, kas ir tipiska svaigpienā esošās vietējās mikrofloras fermentatīvās darbības līdzsvara pazīme. Siera masa galvenokārt pievienotā safrāna dēļ ir salmu dzeltenā krāsā, kas var mainīties, kļūstot dzeltenzaļa, turpretim miza ir cieta, un tās krāsa mainīga – no dzeltenbrūnas līdz sarkanīgai, jo mizu apstrādā ar eļļu, lai siers pārāk agri un strauji nezaudētu mitrumu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Teritorijas neregulārais strukturējums un reljefa neviendabīgums ir noteicis gan ražošanas piespiedu sadrumstalotību, gan arī radījis apstākļus, kādos piena rūpnieciska pārstrāde nav izdevīga, tādējādi laika gaitā nostiprinot lauksaimnieciskās ražošanas sistēmu, kuras pamatā ir mazi lopkopības uzņēmumi, kas iegūto pienu pārstrādā paši. Augstie kalni un izteikti nevienmērīgais reljefs šajā apgabalā, kur alpīnās pļavas atrodas augstāk par 1 800 metriem virs jūras līmeņa un kur grūti izveidot plašai ražošanai vajadzīgus ceļus, vienmēr noteikuši īpašus piena savākšanas un pārstrādes apstākļus: pienu pārstrādei pašu uzņēmumos joprojām nogādā spaiņos vai kannās un toverīšos. Šo ar ģeogrāfiskā apgabala un tradicionālajiem apstrādes paņēmieniem saistīto īpatnību kopums nosaka piena specifiskumu un tādējādi veicina “Nostrano Valtrompia” sieram raksturīgo īpašību veidošanos. Jo īpaši krējuma dabīgā nostādināšanās ļauj krasi samazināt tauku saturu pienā, kurš paredzēts pārstrādei sierā, un vienlaikus veicina vietējās mikrofloras attīstību pienā, kurai ir svarīga nozīme siera nogatavināšanas procesu un garšas īpašību nodrošināšanai. Visas svaigpienā esošās vietējās mikrofloras darbība siera vannā ļauj panākt piena recekļa pareizu paskābināšanos un nogatavināšanas laikā veicina peptīdu un brīvo aminoskābju veidošanos ievērojamā daudzumā, tādējādi nosakot siera garšu un smaržu un atbrīvojot to no lieka skābuma.

Ar ACVN “Nostrano Valtrompia” apzīmētā siera nogatavināšanas laikā ražotāji, ieziežot siera rituļus ar eļļu, turpina ievērot tradicionālo praksi, lai nepieļautu, ka pāragra maksimālā mitruma daudzuma (36 %) sasniegšana negatīvi ietekmē fermentācijas procesu norisi, nelabvēlīgā virzienā mainot sieram raksturīgo stipro garšu.

Turklāt praksē nostiprinājusies safrāna pievienošana pienam un sūkalu un recekļa maisījumam ļauj uzlabot siera masas izskatu; ja to nedarītu, ar piena daļējo nokrejošanu un govju ēdināšanu saistītu faktoru dēļ siera masa kļūtu pārāk zaļa.

Trompijas ielejas vārds cieši saistīts ar tāda lopkopja tēlu, kurš reizē ir arī siera meistars un nogatavinātājs. Tādējādi viens cilvēks veic lielāko daļu veselas ražošanas nozares darbību. Šādos apstākļos tiek izmantoti plaši lietoti tehnoloģiski paņēmieni, ko dēls pārmanto no tēva. Safrāna pievienošana, vara vannu un tādu sierniecības rīku izmantošana, ko siernieki bieži vien darinājuši pašu rokām, piemēram, mieturis (spino), maisītājs (rotella) un krējuma nosmelšanas ierīce (spannarola), kā arī rūpība, ar kādu nogatavināšanas laikā ražotāji veic siera rituļu ieziešanu ar lineļļu, liecina par senās metodes izmantošanu piena apstrādē, kas ļauj pagatavot “Nostrano Valtrompia” – sieru, kurā izpaužas ražošanas apgabala lauksaimniecības un kultūras tradīciju īpatnības.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Ražošanas specifikācijas konsolidētais teksts ir pieejams internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 93, 31.3.2006., 12. lpp.